bluuebunny/crossref_metadata_2025 huggingface dataset:
Βιο-λειτουργικότητα επιφανειών για μελέτες ενός μορίου
Authors: Τσιτουρούδη Φανή
Published: August 2021

Στα πλαίσια της προκείμενης εργασίας, συγκεκριμένες επιφάνειες υπέστησαν κατεργασία προκειμένου να καθηλωθούν τόσο κυτταρικά οργανίδια (ριβόσωμα) όσο και πρωτεΐνες (BMP2) ή ένα χημικό ανάλογο πουρινών, η ρεβερσίνη, με την μεθοδολογία αλληλεπίδρασης βιοτίνης-στρεπταβιδίνης για να γίνουν στη συνέχεια μελέτες ενός μορίου (single molecule experiments) και πειράματα διαφοροποίησης αρχέγονων μεσεγχυματικών κυττάρων προς οστεοκύτταρα, αντίστοιχα. Για τα ριβοσώματα που είχαν καθηλωθεί με την wtL4 και τα οποία χρησιμοποιήθηκαν ως ριβοσώματα αναφοράς με κατάλληλο λογισμικό βρέθηκε ότι 241 ριβοσώματα συνέθεταν 100 GFPem, ή ένα ποσοστό περίπου 41%. Αντίθετα, ριβοσώματα με ενσωματωμένη την mutEcL22loop1 συνέθεταν την ίδια πρωτεΐνη σε μεγαλύτερο ποσοστό, περίπου 56%, αφού από 185 καθηλωμένα ριβοσώματα συντέθηκαν μόλις 104 μόρια GFPem, ενώ στην περίπτωση των ριβοσωμάτων με ενσωματωμένη την mutEcL4E51A, 1033 καθηλωμένα ριβοσώματα συνέθεταν 59 GFPem, δηλαδή σε ποσοστό περίπου 6% το οποίο είναι σημαντικά μειωμένο σε σχέση με τα ριβοσώματα αγρίου τύπου. Και στις δύο περιπτώσεις τα αποτελέσματα αυτά έρχονται σε απόλυτη συμφωνία με προηγούμενα αποτελέσματα που λήφθηκαν με ανασυγκροτημένα ριβοσώματα που είχαν ενσωματώσει τις ίδιες πρωτεΐνες (Δρ.Α. Τσαγκάλια και συνεργάτες, αδημοσίευτα αποτελέσματα, υπό συγγραφή). Συμπερασματικά το «νανο-σύστημα» που αναπτύχθηκε, επαλήθευσε και επιβεβαίωσε προηγούμενα ευρήματα σχετικά με την λειτουργία συγκεκριμένων περιοχών των συστατικών της πρωτεϊνοσύνθεσης και ενδείκνυται για μελέτες σε επίπεδο ενός μορίου. Στις επιφάνειες των υλικών PET/SiO2 ή PMMA-HEMA 5% καθηλώθηκαν λειτουργικά in vivo βιοτινιλιωμένοι πρωτεϊνικοί παράγοντες (BMP2) ή το χημικό ανάλογο πουρινών (ρεβερσίνη) που συντέθηκε χημικά και βιοτινιλιώθηκε in vitro. Aφού προηγουμένως διασφαλίστηκε ο μη τοξικός χαρακτήρας των υλικών που προαναφέρθηκαν, με την δοκιμασία ΜΤΤ, μελετήθηκε η επαγώμενη διαφοροποίηση αρχέγονων μεσεγχυματικών κυττάρων. Η ικανότητα της in vivo βιοτινιλιωμένης BMP2 στις επιφάνειες PMMA-HEMA 5% να διαφοροποιεί τα μεσεγχυματικά αρχέγονα κύτταρα σε οστεοκύτταρα, ανοίγει νέα μονοπάτια για τον σχεδιασμό και την κατασκευή μοσχευμάτων για αναδόμηση οστικού ιστού που έχει υποστεί βλάβη ή τραυματισμό. Επιπρόσθετα, βρέθηκε ότι η αποδιαφοροποιητική ικανότητα της ρεβερσίνης δεν περιορίζεται σε κύτταρα μίας γενεαλογίας και μπορεί να χρησιμοποιηθεί για ανάπλαση ιστών χρησιμοποιώντας οποιονδήποτε σωματικό τύπο κυττάρου αφού επαναπρογραμματίζει πνευμονικά κύτταρα MRC5 σε μια πολυδύναμη κατάσταση, τα οποία στη συνέχεια διαφοροποιούνται σε οστεοβλάστες.
Στρατηγικές μετάφρασης με εφαρμογή στα ειδικά πεδία της γλώσσας και των τηλεπικοινωνιών
Authors: Χρηστίδου Σοφία
Published: August 2021

Η παρούσα διατριβή καταγράφει τις συμπεριφορές των μεταφραστών σε σχέση με τη χρήση της ελληνικής γλώσσας στα ειδικά πεδία της γλωσσολογίας και των τηλεπικοινωνιών, όπως επίσης και τις απόψεις προπτυχιακών, μεταπτυχιακών φοιτητών και πτυχιούχων ξένων φιλολογιών, παιδαγωγικών τμημάτων δημοτικής εκπαίδευσης και προσχολικής αγωγής και εκπαίδευσης με γλωσσολογικό υπόβαθρο, καθώς και μεταφραστών σε σχέση με τις διαφοροποιήσεις που παρουσιάζονται στην απόδοση ειδικών όρων στην ελληνική στα διάφορα πανεπιστημιακά εγχειρίδια.Συγκεκριμένα, η έρευνα στοχεύει στη διερεύνηση των μεταφραστικών στρατηγικών που χρησιμοποιεί ο εκάστοτε μεταφραστής και επιδιώκει να αναδείξει το κατά πόσο γίνονται ευρέως αποδεκτοί από τη γλωσσολογική-μεταφραστική κοινότητα ποικίλοι νεωτερισμοί στις αποδόσεις των όρων ή επικρατεί σύγχυση εξαιτίας των διαφορετικών αποδόσεων από τους γλωσσολόγους-μεταφραστές έτσι ώστε να προτιμώνται οι ξένοι όροι ή οι ελληνικοποιημένες αποδόσεις τους. Για την επίτευξη των παραπάνω στόχων χρησιμοποιήθηκαν ως εργαλεία η ανάλυση ευρετηρίων όρων και τα ερωτηματολόγια. Για τις ανάγκες της έρευνας πραγματοποιήθηκε μια επιγραμματική αναδρομή στην ιστορία της μετάφρασης ως επιστήμης ξεκινώντας από τους αρχαίους Έλληνες και Λατίνους φτάνοντας μέχρι τις μέρες μας και εστιάζοντας περισσότερο στην Ευρώπη. Έπειτα αναλύθηκαν διεξοδικά τα ευρετήρια όρων -πρωτότυπα και μεταφράσεις- 4 γλωσσολογικών (2 αγγλικά και 2 γαλλικά) και 4 τηλεπικοινωνιακών βιβλίων (αγγλικά) με τη χρήση των μεταφραστικών στρατηγικών που ανέπτυξε ο Bέλγος μεταφρασεολόγος και Kαθηγητής του πανεπιστημίου του Namur στο Βέλγιο Dirk Delabastita μέσω των οποίων δημιουργήσαμε ένα εργαλείο επεξεργασίας με 7 μεταβλητές (εδώ προσθέσαμε μία επιπλέον στρατηγική). Επιπλέον, έγινε μια διεξοδική αναδρομή αναφορικά με τον όρο «στρατηγικές μετάφρασης» μέσα από την οποία στοιχειοθετούμε το γιατί επιλέξαμε τον εν λόγω μεταφρασεολόγο. Τα ερωτηματολόγια, ως επί το πλείστον, διανεμήθηκαν σε πανεπιστημιακές αίθουσες του ΑΠΘ, του Πανεπιστημίου Δυτικής Μακεδονίας στη Φλώρινα, στις αίθουσες του Γαλλικού Ινστιτούτου Θεσσαλονίκης, ακόμη δόθηκαν και μεμονωμένα σε καθηγητές αγγλικής, γαλλικής και μεταφραστές, ενώ μια μικρή μερίδα απεστάλη ηλεκτρονικά σε διάφορες πόλεις της Ελλάδος. Τα δεδομένα που προέκυψαν αναλύθηκαν ποιοτικά και ποσοτικά.Τα αποτελέσματα έδειξαν διαφοροποίηση των στάσεων και επιλογών τόσο των μεταφραστών των ακαδημαϊκών βιβλίων όσο και των υποκειμένων της έρευνας με ερωτηματολόγιο και απέδειξαν την αρχική μας υπόθεση σχετικά με το πρόβλημα μετάφρασης γλωσσολογικών όρων στην ελληνική καθώς και τη διχογνωμία που επικρατεί στην απόδοσή τους.
Το στοιχείο της μεταμόρφωσης, της παρενδυσίας και της εναλλαγής ταυτοτήτων στις κωμωδίες του Αριστοφάνη
Authors: Γκόρου Σοφία
Published: August 2021

Θέλοντας να εξετάσει η παρούσα εργασία τη σχέση ανάμεσα στις μεταμφιέσεις των ηρώων και το ίδιο το έργο, επιχειρεί μια ερμηνευτική ανάλυση τεσσάρων αριστοφανικών κωμωδιών και παρακολουθεί τις μεταμορφώσεις των ηθοποιών και τις αλλαγές ταυτοτήτων τους επί σκηνής.Η μελέτης χρησιμοποιεί τη μεταμφίεση ως ένα ιδιότυπο μεταθεατρικό εργαλείο ανάλυσης και ερμηνείας των συγκεκριμένων κωμωδιών ( Αχαρνείς, θεσμοφοριάζουσες, Βάτραχοι, Εκκλησιάζουσες) και επικεντρώνεται στον εντοπισμό του είδους των μεταμορφώσεων, των φραστικών σχημάτων και του τελετουργικού που τις συνοδεύει αναδεικνύοντας τη θεατρική σκοπιμότητά τους.
Διερεύνηση της δυναμικής απόκρισης μη-γραμμικών συστημάτων σε σεισμικούς παλμούς κοντινού πεδίου
Authors: Βογιατζάκη Ηλίτσα
Published: August 2021

Σκοπός της διδακτορικής διατριβής είναι η διερεύνηση της απόκρισης συγκεκριμένων τύπων μη-γραμμικών συστημάτων σε ισχυρές παλμικές διεγέρσεις. Το παλμικό περιεχόμενο είναι τυπικό χαρακτηριστικό σεισμικών κινήσεων εγγύς πεδίου οι οποίες συνδέονται εγγενώς με φαινόμενα πρόσω κατευθυντικότητας της σεισμικής πηγής και συχνά επιβάλλουν μεγάλες μετακινήσεις απουσία ικανής εδαφικής ή δομικής αντοχής. Η επίδραση του συγκεκριμένου τύπου διέγερσης σε συστήματα με πεπερασμένη αντοχή διαρροής/δύναμη επαναφοράς και παρουσία υστέρησης δεν έχει μελετηθεί ούτε και κατανοηθεί επαρκώς. Κύριοι άγνωστοι παραμένουν οι νόμοι ανακλιμάκωσης για το συσχετισμό της μέγιστης απόκρισης με το εύρος και τη διάρκεια της διέγερσης, και τα φυσικά χαρακτηριστικά του δυναμικού συστήματος όπως η οριακή αντοχή και η υστέρηση. Στην περίπτωση πραγματικών σεισμικών καταγραφών, προκύπτουν επιπλέον άγνωστοι οι οποίοι καθορίζονται από σεισμολογικούς παράγοντες που επηρεάζουν τα χαρακτηριστικά του παλμού όπως το εύρος, το σχήμα και το συχνοτικό περιεχόμενο. Παρά τη μεγάλη σημασία αυτών των φαινομένων σε εφαρμογές Πολιτικού Μηχανικού, η μελέτη τους βρίσκεται ακόμη σε στάδιο βασικής έρευνας. Στόχος της διατριβής είναι η διεξοδική αναλυτική διερεύνηση μέσω εξαγωγής κλειστών αναλυτικών λύσεων για διαφορετικούς τύπους ανελαστικών συστημάτων υπό εξιδανικευμένες παλμικές σεισμικές κινήσεις. Συγκεκριμένα εξετάστηκαν τα εξής μη-γραμμικά προβλήματα: (1) Ολίσθηση στερεού σώματος, (2) Ανελαστική απόκριση διγραμμικού ταλαντωτή με απόσβεση, (3) Λικνισμός στερεού σώματος σε ανένδοτη βάση. Έγινε θεώρηση των παρακάτω τύπων διεγέρσεων: (1) πραγματικές σεισμικές καταγραφές εγγύς πεδίου, (2) Εξιδανικευμένοι παλμοί διαφόρων σχημάτων και αριθμού κύκλων. Λόγω της εγγενούς μη–γραμμικότητας των φαινομένων που εξετάζονται, η επίλυση των εξισώσεων κίνησης των δυναμικών συστημάτων επετεύχθη όχι μέσω γραμμικοποίησης αλλά μέσω αναγνώρισης των σημείων διακλάδωσης, η οποία οδηγεί σε τμηματική, χρονικά, γραμμικοποίηση του προβλήματος. Ο ρόλος των κυρίων παραγώγων της διέγερσης (εδαφική επιτάχυνση, ταχύτητα, μετατόπιση) στην ανελαστική συμπεριφορά, διερευνήθηκε διεξοδικά με στόχο την εξαγωγή νέων νόμων ανακλιμάκωσης.
Η δομή και η ανάπτυξη του ελληνικού συστήματος αστικών κέντρων
Authors: Παυλέας Σωτήριος
Published: August 2021

Οι ελληνικές πόλεις έχουν ανάγκη από συνεχή και ιδιαίτερη προσοχή. Αφενός, αντιμετωπίζουν μια σειρά από νέες προκλήσεις και νέες ευκαιρίες, οι οποίες προέρχονται από ένα συνεχώς μεταβαλλόμενο περιβάλλον. Αφετέρου, αποτελούν όλο και περισσότερο μέρος ενός ευρύτερου συστήματος αστικών κέντρων με λειτουργικές διασυνδέσεις και αλληλεπιδράσεις. Παράλληλα, οι ελληνικές πόλεις έχουν στην πλειοψηφία τους συσσωρεύσει πολύπλοκα προβλήματα, τα οποία συχνά επηρεάζουν με αρνητικό τρόπο τη ζωή και τις επιλογές των κατοίκων τους. Τα εν λόγω προβλήματα αντανακλούν σε σημαντικό βαθμό την ανεπάρκεια των πολιτικών που έχουν ασκηθεί, καθώς και την ουσιαστική έλλειψη στρατηγικού σχεδιασμού σε αστικό επίπεδο.Τα τελευταία χρόνια, το ελληνικό αστικό σύστημα δέχεται επιδράσεις και από τις δυσμενείς οικονομικοκοινωνικές συνθήκες που έχει διαμορφώσει η οικονομική κρίση, που αντανακλούν στη σύνθεση και στο επίπεδο της απασχόλησης, στις επιχειρηματικές δραστηριότητες και στη γενικότερη καθημερινότητα ανθρώπων και νοικοκυριών. Η έλλειψη αστικής στρατηγικής οφείλεται σε μεγάλο βαθμό στην ανυπαρξία πληροφοριών για την οικονομική οργάνωση των πόλεων, τις παραγωγικές τους εξειδικεύσεις, το επίπεδο ανάπτυξης τους και το επίπεδο του κοινωνικού και οικονομικού τους εξοπλισμού.Σκοπός της παρούσας Διδακτορικής Διατριβής, είναι αρχικά η διερεύνηση της δομής και εξέλιξης του ελληνικού αστικού συστήματος. Στη συνέχεια, η κατανόηση των παραμέτρων που καθορίζουν την κοινωνικοοικονομική διάρθρωση των ελληνικών πόλεων, σύμφωνα με τις εκτιμήσεις των ίδιων των κατοίκων για τις πόλεις τους, μέσα από μια εκτενή έρευνα πεδίου. Έπειτα, κατασκευάζεται οικονομετρικό μοντέλο, που να ερμηνεύει την οικονομική ανάπτυξη (ή συρρίκνωση) των πόλεων τα τελευταία χρόνια της οικονομικής κρίσης. Επιβεβαιώνεται ότι το χωρικό αποτύπωμα της κρίσης και οι επιπτώσεις της στο επίπεδο ευημερίας του ελληνικού αστικού χώρου, αποτελεί μια σύνθετη, πολύπλοκη και δυναμική διαδικασία, η οποία χρήζει περισσότερης και βαθύτερης επιστημονικής διερεύνησης.
Λειτουργικότητα του πνευμονικού ενδοθηλίου σε ασθενείς υπό μηχανική αναπνοή
Authors: Καλτσάς Παναγιώτης
Published: August 2021

Το ALI είναι μια πολύ συχνή παθολογική οντότητα στις ΜΕΘ και πολύ συχνά είτε οδηγεί τους ασθενείς στη ΜΕΘ, είτε επιπλέκει τη νοσηλεία τους αυξάνοντας το κόστος και κυρίως τη θνητότητά τους.Το ARDS αποτελεί τη σοβαρότερη και πιο επικίνδυνη έκφρασή του αυτού του συνδρόμου προσθέτοντας αξιοσημείωτα μεγάλη θνητότητα αλλά και ιδιαίτερες δυσκολίες καθώς οι χειρισμοί που απαιτούνται για τον μηχανικό αερισμό του ενδέχεται να έχουν και οι ίδιοι βλαπτική επίδραση στους πνεύμονες. Το συνδεδεμένο στο πνευμονικό ενδοθήλιο μετατρεπτικό ένζυμο (PCEB-ACE) είναι ένα από τα ένζυμα που έχουμε τη δυνατότητα να τα μελετήσουμε με ειδικές τεχνικές «αραίωσης του δείκτη» και μέσω συγκεκριμένων δεικτών (υδρόλυσης και Amax/Km) να βγάλουμε χρήσιμα συμπεράσματα για τη λειτουργικότητα του ίδιου του πνευμονικού ενδοθηλίου. Σκοπός της μελέτης ήταν να διαπιστώσουμε -αν και πως επηρεάζεται το PCEB-ACE, άρα και το πνευμονικό ενδοθήλιο, σε ασθενείς ΜΕΘ υπό μηχανική αναπνοή, με ή χωρίς ALI .-Αν, πως, και από ποιούς παράγοντες μεταβάλλεται η δραστικότητα του ενζύμου -Με διαδοχικές μετρήσεις αν και πως μεταβάλλεται στην πορεία του χρόνου σε κάθε άρρωστο. -Επιπλέον αν θα μπορούσε να είναι χρήσιμη η παρακολούθησή του σαν δείκτη πρόβλεψης της εξέλιξης του ALI/ARDS. Μέθοδος και Αποτελέσματα . Εφαρμόζοντας μεθόδους αραίωσης του δείκτη ( indicator-dilution techniques) μετρήσαμε την διαπνευμονική υδρόλυση του ACE υποστρώματος ,το 3H-benzoyl-Phe-Ala-Pro (BPAP) σε 20 ασθενείς υπό μηχανικό αερισμό και με σκορ πνευμονικής βλάβης (Lung Injury Score- LIS) κυμαινόμενο από 0 (μη πνευμονική βλάβη) έως 3.7( σοβαρή πνευμονική βλάβη). Επίσης μετρήθηκε η παράμετρος Amax/Km. Συγκρίναμε τη δραστικότητα του ενζύμου σε 2 ομάδες εκ των οποίων την ομάδα 1 αποτελούσαν ασθενείς δίχως ALI/ARDS ενώ την ομάδα 2 ασθενείς με ALI/ARDS Αποτελέσματα της μελέτης μας:α/ η δραστικότητα του ενζύμου RCEB-ACE είναι μειωμένη στους ασθενείς με ALI/ARDS και μάλιστα είναι ανάλογη της βαρύτητας του ALI/ARDSβ/ Η δραστικότητα του ενζύμου είναι μεγαλύτερη στους ασθενείς υπό μηχανική αναπνοή δίχως ALI σε σύγκριση με τους ασθενείς που έχουν ALI/ARDSγ/ ακόμα και σε διασωληνωμένους ασθενείς δίχως εμφανές ALI η λειτουργικότητα του ενζύμου όμως εμφανίζεται μειωμένη με την πάροδο του χρόνου.
Η επίδραση της ποιότητας υπηρεσιών στη διατήρηση συμμετεχόντων στα προγράμματα άθλησης για όλους των οργανισμών τοπικής αυτοδιοίκησης
Authors: Αβουρδιάδου Σεβαστία
Published: August 2021

Έρευνες στον ευρύτερο τομέα των επιχειρήσεων υποστηρίζουν ότι οι αντιλήψεις των πελατών για την ποιότητα των υπηρεσιών, την ικανοποίηση και την αφοσίωση διαφέρουν ανάλογα με τα στάδια της κατανάλωσης τους. Η έρευνα που ακολουθεί επικεντρώνεται στο χώρο της αθλητικής διοίκησης και συγκεκριμένα εστιάζει στα Δημοτικά Αθλητικά Κέντρα (ΔΑΚ), πραγματοποιώντας μια διαχρονική μελέτη με ενδιάμεση εφαρμογή παρεμβατικού προγράμματος. Σκοπός της ήταν η διερεύνηση και η αξιολόγηση των διαστάσεων της ποιότητας των υπηρεσιών, της συνολικής ποιότητας των υπηρεσιών, της ικανοποίησης και της αφοσίωσης των ασκούμενων έπειτα από την εφαρμογή παρεμβατικού προγράμματος χρονικής διάρκειας 6 μηνών, καθώς και ο προσδιορισμός της δυναμικής σχέσης μεταξύ των παραπάνω παραγόντων σε ασκούμενους διαφορετικού επιπέδου εμπειρίας. Συνολικά συμμετείχαν 1.179 ασκούμενοι των προγραμμάτων Άθλησης για Όλους (ΑγΟ) δύο γειτονικών Δήμων του Ν. Θεσσαλονίκης. Τα αποτελέσματα της έρευνας έδειξαν ότι η εφαρμογή παρεμβατικού προγράμματος κατά το χρονικό διάστημα των έξι μηνών βελτιώνει τις αντιλήψεις των ασκούμενων για την ποιότητα των υπηρεσιών που τους προσφέρεται και αυξάνει την ικανοποίηση και την αφοσίωσή τους στα προγράμματα. Αναφορικά με τη δυναμική σχέση μεταξύ των παραγόντων που μελετήθηκαν, οι συντελεστές παλινδρόμησης για τις υπό εξέταση διαδρομές φάνηκε να διαφέρουν στατιστικά σε σημαντικό βαθμό μεταξύ άπειρων και έμπειρων ασκούμενων υποστηρίζοντας τις ερευνητικές υποθέσεις που διατυπώθηκαν. Η παρούσα μελέτη συνεισφέρει σημαντικά στην εξέλιξη και τη βελτίωση των προγραμμάτων άσκησης των ΔΑΚ της χώρας, καθώς προσεγγίζει βασικές έννοιες με ιδιαίτερο τρόπο και συμβάλλει στον απώτερο στόχο της δια βίου άσκησης και κατά συνέπεια στη διατήρηση της πελατειακής τους βάσης. Επιπλέον, η τμηματοποίηση των πελατών με βάση το κριτήριο εμπειρία ενισχύει τα ΔΑΚ στο να πλησιάσουν αποτελεσματικότερα τους καταναλωτές των υπηρεσιών τους και να τους διατηρήσουν για μεγαλύτερο χρονικό διάστημα. Τέλος, αναλύονται και παρατίθενται οι πρακτικές εφαρμογές και οριοθετήσεις της έρευνας.
Επίδραση της διατροφής στη φυσιολογία του εντέρου και την ανοσολογική κατάσταση της τσιπούρας Sparus aurata
Authors: Κόκου Φωτεινή
Published: August 2021

Το ιχθυάλευρο παρέχει το μεγαλύτερο ποσοστό διατροφικής πρωτεΐνης για τα ψάρια στις υδατοκαλλιέργειες. Η εύρεση εναλλακτικών πηγών πρωτεΐνης έχει μελετηθεί εντατικά της τελευταίες δεκαετίες λόγω της μειωμένης διαθεσιμότητας και του υψηλού κόστους του ιχθυαλεύρου. Το σογιάλευρο αποτελεί μια από τις πιο ενδιαφέρουσες και διαδεδομένες εναλλακτικές πηγές για τα σιτηρέσια των σαρκοφάγων ψαριών, καθώς έχει υψηλό ποσοστό πρωτεΐνης, υψηλή διαθεσιμότητα και ανταγωνιστική τιμή. Η διατροφική του αξία, παρόλα αυτά, επηρεάζεται αρνητικά από την παρουσία αντιδιατροφικών παραγόντων, αλλά και τα υψηλά επίπεδα άπεπτων υδατανθράκων, οι οποίοι μπορούν να έχουν αρνητικές επιδράσεις στην ανάπτυξη των ψαριών. Αυτά τα συστατικά έχει βρεθεί ότι επηρεάζουν τη δράση των ενζύμων, την πέψη και την αξιοποίηση των θρεπτικών συστατικών. Επιπλέον, επηρεάζουν το ανοσοποιητικό σύστημα των ψαριών και συχνά σχετίζονται με μορφολογικές αλλαγές στο έντερο. Η εξάλειψη των αντιδιατροφικών παραγόντων με κατάλληλες διεργασίες, έχει βρεθεί, ότι μπορεί να βελτιώσει τη διαθεσιμότητα των θρεπτικών συστατικών του σογιάλευρου, και να ελαχιστοποιήσει τις αρνητικές επιδράσεις του.Ο κύριος στόχος της παρούσας διατριβής είναι η μελέτη των επιδράσεων της χορήγησης διαφορετικών κατεργασμένων προϊόντων σογιάλευρου, αλλά και καθαρών αντιδιατροφικών παραγόντων στην επίδοση της τσιπούρας. Η προσθήκη εξωγενών ενζύμων στα σιτηρέσια εξετάστηκαν επίσης ως ένα μέσο βελτίωσης της διατροφικής αξίας του σογιάλευρου και κατά συνέπεια της ανάπτυξης και αξιοποίησης της τροφής από την τσιπούρα. Τα αποτελέσματα αξιολογήθηκαν λαμβάνοντας υπόψη την ανάπτυξη, τη δομή του εντέρου και του ήπατος, την ανοσολογική και οξειδωτική κατάσταση, αλλά και την πεπτικότητα των θρεπτικών συστατικών. Τα κύρια συμπεράσματα της μελέτης έδειξαν δυνατή υποκατάσταση από κατεργασμένα προϊόντα σογιαλεύρου μέχρι 40% στην τσιπούρα, με προϋπόθεση την ανάλογη προσθήκη αμινοξέων. Οι καθαροί αντιδιατροφικοί παράγοντες δεν επηρέασαν την ανάπτυξη όταν χορηγήθηκαν με βάση το ιχθυάλευρο, αλλά επηρέασαν την πεπτικότητα, τη μορφολογία του εντέρου και την οξειδωτική κατάσταση της τσιπούρας. Η προσθήκη εξωγενών ενζυματικών μιγμάτων στα σιτηρέσια έδειξε θετικά αποτελέσματα, ακόμα και με υψηλά επίπεδα υποκατάστασης του ιχθυαλεύρου από συμβατικό σογιάλευρο.
Η γεωπολιτική οργάνωση της αρχαίας Ευβοίας (1.050 π.Χ.-27 π.Χ.)
Authors: Βασιλείου-Δαμβέργης Αλέξανδρος-Νεκτάριος
Published: August 2021

ΕΠΙΛΟΓΟΣ: Ἡ γεωπολιτικὴ ὀργάνωση τῆς ἀρχαίας Εὔβοιας (1050-27 π.Χ.)Στόχος τῆς παρούσας μελέτης ἦταν νὰ μελετήσει τὴν κατάληψη τοῦ χώρου στὴν Εὔβοια κατὰ τοὺς χρόνους τῆς ἑλληνικῆς ἀρχαιότητας, συνδυάζοντας γεωργαφικὰ-τοπογραφικὰ δεδομένα, φιλολογικὲς καὶ ἐπιγραφικὲς πηγὲς μὲ ἀρχαιολογικὰ εὑρήματα γιὰ νὰ ἀποκαταστήσει τὴν συγκρότηση καὶ ἐξέλιξη τῶν πολιτικῶν μορφωμάτων ποὺ ἀναπτύχθηκαν στὴν Εὔβοια. Βασικό μας ὀργανο ἦταν ὁ χάρτης τῆς ΓΥΣ 1: 50.000 ἡ ἐπεξεργασία τοῦ ὁποίου μὲ ἐπιχρωματισμὸ ἀπέδωσε χρωματικῶς τὸ ἀνάγλυφο, δηλαδὴ τὴν μορφὴ καὶ τὰ γεωγραφικὰ στοιχεῖα τοῦ ἐδάφους, ἐπάνω στὸ ὁποῖο ὑπῆρξε ἀνθρώπινη κατοίκηση κατὰ τὴν ἱστορικὴ ἀρχαιότητα. Ἐφαρμόζοντας τὴν μέθοδο Δοξιάδη- Φαράκλα- Σακελλαρίου, ἀναζητήσαμε τὰ φυσικὰ ὅρια τῶν φυσικῶν περιοχῶν τῆς Εὐβοίας, μειζόνων καὶ ἐλασσόνων (ἢ ὑποπεροχῶν), διότι θεωρήσαμε ὅτι συνιστοῦσαν τὰ ἴδια πολιτικὰ ὅρια ἢ ἐπηρέαζαν τὰ πολιτικὰ ὅρια φυλετικῶν μορφωμάτων καὶ πόλεων κρατῶν ἀνὰ ἐποχή, τῶν ὁποίων οἱ οἰκισμοί, τὸ πολιτικὸ κέντρο καὶ οἱ κῶμες, καὶ ὁ παραγωγικὸς χῶρος, δηλαδὴ ἡ ἐπικράτεια ὁριζόταν ἀπὸ αὐτά.Κατὰ τὴν τοποθέτηση τῶν ἀρχαίων θέσεων στὸν χάρτη διαπιστώσαμε ὅτι ὅντως ἐπιβεβαιώνεται ἡ ὑπόθεση ἐργασίας τῶν Δοξιάδη-Φαράκλα-Σακελλαρίου, καὶ ὅτι κάθε πολιτικὸ μόρφωμα ἀναπτύχθηκε ἀρχικῶς σὲ μία φυσικὴ ἐπικράτεια μὲ φυσικὰ ὅρια, ἔχοντας ἕνα κέντρο, γύρω ἀπὸ τὸ ὁποῖο ἀναπτύσσονταν ἀκτινωτὰ καὶ περιφερειακὰ μικρότεροι οἰκισμοί, κῶμες. Αὐτὲς οἱ λεκάνες ἀπορροῆς, οἱ φυσικὲς ἐπικράτειες, ὀργανώθηκαν μὲ αὐτὸν τὸν τρόπο πολιτικά, καὶ ἔτσι τὰ φυσικὰ ὅρια (ὄρη, ῥάχες, ποταμοὶ) ἀποτέλεσαν καὶ τὰ ἀρχικὰ πολιτικὰ ὅρια τῶν κρατῶν αὐτῶν κατὰ τὴν πρωτογεωμετρικὴ καὶ γεωμετρικὴ ἐποχή. Κατὰ τὴν ὕστερη γεωμετρικὴ καὶ τὴν ἀρχαϊκὴ ἐποχὴ πολλὰ τέτοια μορφώματα (ὅπως αἱ Ὀροβίαι, τὸ Ἐλύμνιον, ἡ Κήρινθος, αἱ Ταμύναι, ὁ Ζάρηξ) καὶ κάποια μικρὰ φυλετικὰ κράτη ποὺ μπορεῖ νὰ εἶχαν ἐπιβιώσει καὶ μικρὲς πόλεις κράτη ἐξαρτήθηκαν ἀπὸ μεγαλύτερες καὶ ἰσχυρότερες πόλεις κράτη, ὅπως ἡ Ἱστιαία ἢ Ἑστίαια, ἡ Χαλκίς, ἡ Ἐρέτρια καὶ ἡ Κάρυστος. Λίγες μικρὲς πόλεις παρέμεναν ἀνεξάρτητες κατὰ τὸν 5ο αἰώνα (ὅπως τὸ Δῖον, αἱ Ἀθῆναι Διάδες, τὸ Ποσείδιον οἱ Διάκριοι, αἱ Γρύγχαι καὶ τὰ Στύρα), ἐνῷ ἀπὸ τὰ μέσα τοῦ 4ου αἰώνα π.Χ. καὶ μέχρι τὸ τέλος τῆς ἀρχαιότητας οἱ μικρότερες πόλεις ἐνσωματώθηκαν στὶς μεγαλύτερες καὶ προέκυψαν τέσσερις πόλεις κράτη, ἡ Ἱστιαία (Ὠρεός), ἡ Χαλκίς, ἡ Ἐρέτρια καὶ ἡ Κάρυστος, ὥστε ἡ Εὔβοια νὰ χαρακτηρίζεται τετράπολις.
Multiprocessing systems development for implementation of applications
Authors: Σωτηροπούλου Καλλιόπη-Λουίζα
Published: August 2021

Το αντικείμενο αυτής της διδακτορικής διατριβής είναι η ανάπτυξη πολυεπεξεργαστικών συστημάτων για υλοποίηση εφαρμογών. Ο βασικός στόχος της διατριβής είναι ο εντοπισμός του βέλτιστου ετερογενούς πολυεπεξεργαστικού συστήματος για την υλοποίηση κάθε συγκεκριμένης εφαρμογής. Ο στόχος αυτός επιτυγχάνεται μέσω δύο διαφορετικών προσεγγίσεων: α) διατύπωση ενός θεωρητικού μοντέλου που μπορεί να χρησιμοποιηθεί για τη βελτιστοποίηση κάθε συστήματος σύμφωνα με τις απαιτήσεις κάθε εφαρμογής και β) ευθεία αντιμετώπιση του προβλήματος με ανεύρεση της βέλτιστης αρχιτεκτονικής για δύο χαρακτηριστικές εφαρμογές υψηλών απαιτήσεων με ανελαστικές προδιαγραφές απόκρισης σε πραγματικό χρόνο. Το θεωρητικό μοντέλο που αναπτύχθηκε στηρίζεται στο Γραμμικό Προγραμματισμό Ακεραίων και μπορεί να χρησιμοποιηθεί για να εντοπίσει τη βέλτιστη αρχιτεκτονική αλλά και τη βέλτιστη ανάθεση εργασιών σε κάθε επεξεργαστική μονάδα για κάθε εφαρμογή και συγκεκριμένη πλατφόρμα υλοποίησης. Η πρώτη εφαρμογή που χρησιμοποιήθηκε για την υλοποίηση ενός λειτουργικού πολυεπεξεργστικού συστήματος είναι ένα σύστημα μηχανικής όρασης με απαιτήσεις απόκρισης σε πραγματικό χρόνο για την ανίχνευση ροών σε μικρορροϊκά Lab-on-Chip. Το σύστημα έχει σχεδιαστεί για να ακολουθεί κάμερα με ταχύτητα 60 καρέ το δευτερόλεπτο και ανάλυση 1 Mpixel. Η δεύτερη εφαρμογή που χρησιμοποιήθηκε είναι μια υλοποίηση ενός δισδιάστατου αλγορίθμου συσταδοποίησης εικονοστοιχείων (2D pixel clustering) υψηλών απαιτήσεων. Η υλοποίηση αυτή αρχικά σχεδιάστηκε για τον επεξεργαστή Fast TracKer του ATLAS, μία αναβάθμιση του συστήματος δειγματοληψίας του ανιχνευτή ATLAS.
Η επίδραση των λογιστικών και μακροοικονομικών παραγόντων στην ποιότητα του δανειακού χαρτοφυλακίου των τραπεζών σε ευρωζώνη και Ελλάδα
Authors: Μακρή Βασιλική
Published: August 2021

Ο πιστωτικός κίνδυνος αποτελεί μια από τις μεγαλύτερες απειλές των χρηματοπιστωτικών ιδρυμάτων και είναι άρρηκτα συνυφασμένος με την ποιότητα του δανειακού χαρτοφυλακίου. Σκοπός της παρούσας διδακτορικής διατριβής είναι ο καθορισμός των προσδιοριστικών παραγόντων της ποιότητας του δανειακού χαρτοφυλακίου των τραπεζών σε Ευρωζώνη και Ελλάδα. Πιο συγκεκριμένα, μελετάται η επίδραση διαφόρων λογιστικών και μακροοικονομικών μεγεθών στους δείκτες των μη εξυπηρετούμενων δανείων (NPL), των προβλέψεων (LLP) και των αποθεματικών (LLR) επισφαλών δανείων. Η εμπειρική ανάλυση υλοποιείται τόσο σε επίπεδο τραπεζικού συστήματος όσο και σε επίπεδο μεμονωμένων τραπεζών, χρησιμοποιώντας δυναμικά μοντέλα παλινδρόμησης. Τα ευρήματα της μελέτης επεκτείνουν την βιβλιογραφία και επιβεβαιώνουν τις ερευνητικές υποθέσεις, ότι η δυναμική αντοχή του πιστωτικού κινδύνου, λογιστικοί δείκτες (όπως ο δείκτης κεφαλαίου, ο δείκτης ρευστότητας και το μέγεθος της τράπεζας) και μακροοικονομικά μεγέθη (όπως η ανεργία, το δημόσιο χρέος, ο ρυθμός μεταβολής του ΑΕΠ και ο πληθωρισμός), ερμηνεύουν τις μεταβολές της ποιότητας των χορηγήσεων. Οι παράγοντες αυτοί δύναται να χρησιμοποιηθούν ως δείκτες έγκαιρης προειδοποίησης για τις μελλοντικές μεταβολές των προβληματικών δανείων, από τις τράπεζες και τις εποπτικές αρχές, για την διατήρηση της χρηματοπιστωτικής σταθερότητας και την αποφυγή κρίσεων.
Συμπεριφορική Χρηματοοικονομική
Authors: Καριοφύλλας Σπυρίδων
Published: August 2021

Σκοπός της παρούσας Διδακτορικής Διατριβής (ΔΔ), είναι να ελέγξουμε το εύρος των επιδράσεων δύο ευρέως διαδεδομένων ψυχολογικών φαινομένων (γνωστικά σφάλματα), του συντηρητισμού και της αντιπροσώπευσης, στο Χρηματιστήριο του Λονδίνου για την περίοδο από το 1980 έως το 2012. Για να ικανοποιήσουμε τον παραπάνω σκοπό, χρησιμοποιήσαμε τις προσέγγιση των τάσεων και της σταθερότητας στις χρηματοοικονομικές επιδόσεις . Αναλύσαμε αν η σταθερότητα των παρελθουσών επιδόσεων σε συγκεκριμένους χρηματοοικονομικούς δείκτες, έχει προβλεπτική ικανότητα για τις μελλοντικές τιμές των μετοχών, ελέγχοντας τρεις διατυπωμένες υποθέσεις (Hypothesis Tests). Προκειμένου να απαντήσουμε θέματα ευρωστίας και αξιοπιστίας, υπολογίσαμε και συγκρίναμε τις υπερβάλλουσες αποδόσεις (abnormal returns) με διάφορες μεθόδους (single, three and four factors). Επίσης για αξιοποίηση των πολυπαραγοντικών μοντέλων, χρησιμοποιήσαμε μια εναλλακτική μέθοδο υπολογισμού των three and four factor models, που παρουσιάστηκε από τους Gregory et al. (2013) και ελέγχθηκε αποκλειστικά για την αγορά του Λονδίνου. Τα αποτελέσματα είναι μικτά, και υποστηρίζουν το βαθμό επίδρασης των δύο φαινομένων στις αποδόσεις, ανάλογα με την περίοδο εξέτασης και τις μεθόδους υπολογισμού των αποδόσεων. Ειδικότερα, οι υπερβάλλουσες αποδόσεις που παρατηρήθηκαν με τα πολυπαραγοντικά μοντέλα, επιβεβαιώνουν ευρέως την ύπαρξη των υπό εξέταση γνωστικών σφαλμάτων, σε αντίθεση με τα αποτελέσματα που προκύπτουν από το μονοπαραγοντικό μοντέλο.
Από τον Niccolὸ Machiavelli στον Justus Lipsius
Authors: Γκιζέλης Αλέξανδρος
Published: August 2021

Θέση της διατριβής είναι πως οι θεωρίες πολέμου του 16ου αιώνα είναι στενά συνδεδεμένες με τη συγκρότηση κρατικών θεσμών στην Ευρώπη της πρώιμης νεώτερης περιόδου. Θέτοντας στο επίκεντρο της διαδικασίας αυτής την επίδραση του κινήματος των ανθρωπιστών (studia humanitatis) και τη λεγόμενη "μακιαβέλλεια κληρονομιά", εξετάζεται ένα corpus πολιτικών και στρατιωτικών κειμένων (κυρίως προερχόμενων από τη Γαλλία, την Αγία Ρωμαϊκή Αυτοκρατορία και τις Κάτω Χώρες), δίνοντας έμφαση στον μετασχηματισμό του πολιτικού λεξιλογίου.
Αλλαγές στην ποιότητα του ύπνου και στα επίπεδα φυσικής κατάστασης των ατόμων με χρόνια νεφρική ανεπάρκεια
Authors: Ζυγούλης Πάρις
Published: August 2021

Η Χρόνια Νεφρική Ανεπάρκεια (ΧΝΑ) αποτελεί μια σημαντική νοσολογική οντότητα. Οι νεφροπαθείς ασθενείς είναι δέσμιοι της νόσου που συνοδεύεται από αυξημένη συνοσηρότητα. Στόχοι της παρούσας διατριβής ήταν να διερευνήσει: α) την επίδραση του Συνδρόμου Αποφρακτικών Απνοιών Ύπνου (ΣΑΑΥ) στην συνοσηρότητα και την ποιότητα ζωής των αιμοκαθαιρόμενων νεφροπαθών και β) την επίδραση της συστηματικής άσκησης στο γενικό πληθυσμό των ασθενών με ΧΝΑ αλλά κυρίως στους υπνο-απνοϊκούς αιμοκαθαιρόμενους ασθενείς. Στην παρούσα διδακτορική διατριβή διεξήχθησαν τρεις πειραματικές μελέτες οι οποίες έλαβαν έγκριση δεοντολογίας από την επιτροπή δεοντολογίας του τμήματος και την επιστιμονική επιτροπή του ΠΓΝ Λάρισας: Η πρώτη μελέτη εξέτασε την επίδραση των υπνικών απνοιών σε δείκτες υγείας των αιμοκαθαιρόμενων ασθενών όπως η μυϊκή σύσταση, η λειτουργική ικανότητα,η ποιότητα θρέψης,η ποιότητα ύπνου και άλλες μεταβλητές. Η δεύτερη μελέτη εξέτασε την επίδραση της ποιότητας ύπνου ( συμπεριλαμβανομένης της παρουσίας ή όχι της αισθητικοκινητικής διαταραχής ¨περιοδικές κινήσεις των κάτω άκρων¨ (Periodic Leg Movement Syndrome) PLMS και του ΣΑΑΥ), σε δείκτες της καρδιακής λειτουργίας των νεφροπαθών. Η τρίτη μελέτη εξέτασε την επίδραση της θεραπευτικής άσκησης στην ευρωστία και την ποιότητα ύπνου. Η πρώτη μελέτη ανέδειξε ότι οι αιμοκαθαιρόμενοι ασθενείς με αυξημένο δείκτη απνοιών υποπνοιών εμφανίζουν σημαντικά αυξημένα επίπεδα κεντρικής παχυσαρκίας και μυϊκές διαταραχές,. Η δεύτερη μελέτη αποκάλυψε ότι διαταραχές οι οποίες είναι πολύ συχνές στους νεφροπαθείς (PLMS και ΣΑΑΥ) είναι δυνητικοί παράγοντες αυξημένου καρδιαγγειακού κινδύνου και φάνηκε ότι το PLMS αποτελεί και στατιστικά σημαντικό παράγοντα για δομικές και λειτουργικές ανωμαλίες της αριστερής καρδιάς. Η τρίτη μελέτη έδειξε ότι μετά από ένα 6μηνο συμμετοχής σε πρόγραμμα αερόβιας άσκησης επέρχονται θετικές μεταβολές στη σωματική και μυϊκή σύσταση, στους δείκτες ποιότητας ύπνου και στα επίπεδα λειτουργικής ικανότητας. Ωστόσο αν και παρατηρήθηκε τάση βελτίωσης στους δείκτες καρδιακής λειτουργίας αυτή δεν ήταν στατιστικά σημαντική (p>0,05) λόγω μικρής συμμετοχής των αιμοκαθαιρόμενων ασθενών στον επαναλληπτικό υπερηχοκαρδιογραφικό έλεγχο. Συμπερασματικά, η παρούσα διδακτορική διατριβή παρουσιάζει για πρώτη φορά σημαντικά δεδομένα στον χώρο. Εν ολίγοις, φαίνεται ότι η χρόνια αερόβια άσκηση κατά τη διάρκεια της αιμοκάθαρσης μπορεί να αποτελέσει μια ασφαλή και αποτελεσματική εφαρμόσιμη θεραπεία για τη μείωση των συμπτωμάτων του ΣΑΑΥ, ενώ παράλληλα η χρόνια άσκηση μπορεί να βελτιώσει την ευρωστία και την ποιότητα ζωής των ασθενών αυτών. Επιπλέον, δείξαμε τη θετική επίδραση της άσκησης στη βελτίωση του ύπνου των ασθενών αυτών καθώς και μια τάση για θετικές μεταβολές της καρδιακής λειτουργίας των αιμοκαθαιρόμενων ασθενών. Τέλος, όπως αποδεικνύεται μέσα από τα αποτελέσματα της παρούσης διατριβής, η αποτελεσματικότερη προσέγγιση για την βελτίωση της μυϊκής σύστασης και της μυϊκής ατροφίας των ασθενών είναι αυτή του συνδυασμού αερόβιας άσκησης και επαρκούς κάθαρσης.
Στη σκιά της θεμελιώδους φαντασίωσης
Authors: Ψάλτου Ευστράτιος
Published: August 2021

Πριν από πενήντα χρόνια οι γέροντες του Αγίου Όρους απουσίαζαν τόσο από την θρησκευτική όσο και από την κοινωνική ζωή της Ελλάδας. Τις τελευταίες δεκαετίες οι αφηγήσεις που σχετίζονται με αυτούς άρχισαν να έχουν ευρύτατη διάδοση και ο γεροντισμός κατέστη μία από τις πιο σημαντικές μορφές, με τις οποίες εμφανίζεται και λειτουργεί ο θρησκευτικός λόγος στην σύγχρονη ελληνική κοινωνία. Οι γέροντες του Αγίου Όρους επιχειρήθηκε να προβληθούν ως ένα είδος πολιτισμικής αντίστασης απέναντι σε αυτό το οποίο δηλωνόταν με τον όρο «Δύση» και ταυτιζόταν με το παιχνίδι για δύναμη και εξουσία. Η παρούσα διατριβή επιδιώκει να δείξει ότι οι αφηγήσεις των γερόντων τελικώς έχουν λειτουργήσει και συνεχίζουν να λειτουργούν μέσα στην ελληνική κοινωνία στην υπηρεσία μιας σειράς ατομικών ή συλλογικών φαντασιώσεων για πληρότητα δύναμης και ηδονής. Τα θεωρητικά εργαλεία με τα οποία επιχειρείται η ανάλυση αυτή αποτελούν το προϊόν μιας συνομιλίας ανάμεσα στη Συμβολική Ανθρωπολογία και την Λακανική ψυχαναλυτική θεωρία. Απώτερος στόχος της διατριβής δεν είναι η επιβεβαίωση της κυριαρχίας της επιθυμίας για δύναμη πάνω στην ασκητική πράξη, αλλά η πολιτισμική κριτική αυτής της κυριαρχίας και η ανάδειξη της δυνατότητας για μία εναλλακτική οικονομία της επιθυμίας και μία διαφορετική σχέση τόσο με τον εαυτό μας όσο και με τους άλλους.
Αποτίμηση αξίας διατήρησης του υγρότοπου της λίμνης Βόλβης με τη μέθοδο της εξαρτημένης αξιολόγησης
Authors: Αντωνοπούλου Ελένη
Published: August 2021

Οι υγρότοποι αποτελούν ιδιαίτερη κατηγορία υδάτινων όγκων, με πολύ σημαντική προσφορά τόσο στο παγκόσμιο όσο και στο τοπικό επίπεδο. Υπάρχουν υγρότοποι που, λόγω της μοναδικότητας των στοιχείων που τους αποτελούν, έχουν χαρακτηριστεί παγκόσμιας σημασίας με τη συνθήκη που υπέγραψαν στο Ramsar του Ιράν το 1971 περισσότερα από 100 κράτη, ανάμεσά τους και η Ελλάδα. Ο υγρότοπος Κορώνειας – Βόλβης είναι ένας από τους 11 υγρότοπους της Ελλάδας που ανήκουν σε αυτή την κατηγορία και συμπεριλαμβάνονται στη Συνθήκη. Η παρούσα διατριβή εφαρμόζει τη μέθοδο της εξαρτημένης αξιολόγησης για να μετρήσει την αξία μη-χρήσης του υγρότοπου της λίμνης Βόλβης και της περιοχής γύρω από αυτή (δηλαδή την αξία της προσφοράς του υγρότοπου που δε συμμετέχει στην οικονομική αλυσίδα αγοράς - πώλησης). Αυτή η τακτική (η μετατροπή άυλων αξιών σε υλικές) βρίσκει μεγάλη εφαρμογή τις τελευταίες δεκαετίες, και το σκεπτικό που βρίσκεται πίσω από αυτήν είναι πως με τον τρόπο αυτό θα απεικονίζεται καλύτερα και δε θα υποτιμάται η συνολική αξία των φυσικών πόρων στις οικονομοτεχνικές μελέτες και γενικότερα στις διαδικασίες λήψης αποφάσεων. Το σκεπτικό αυτό έχει ήδη αρχίσει να ενσωματώνεται και στη νομοθεσία διαφόρων κρατών, μεταξύ των οποίων και η Ευρωπαϊκή Ένωση, και αποτελεί πλέον όχι μόνο κοινή πρακτική, αλλά και υποχρέωση όσων ασχολούνται με έργα ανάπτυξης. Στο πλαίσιο αυτό, πραγματοποιήθηκε έρευνα με χρήση ερωτηματολογίου στους δήμους που εφάπτονται της λίμνης Βόλβης, η οποία είχε ως στόχο να καταγράψει τις αξίας και τις πεποιθήσεις των κατοίκων, την αντίληψή τους σχετικά με την κατάσταση του περιβάλλοντος της περιοχής τους και το δημογραφικό τους προφίλ και να διαπιστώσει πώς αυτά συνδέονται με τη διάθεση του καθενός να πληρώνει ένα ποσό σε διμηνιαία βάση για τη διατήρηση του περιβάλλοντος του υγρότοπου. Βρέθηκε ότι η μέση ετήσια διάθεση για πληρωμή ανά νοικοκυριό είναι περίπου 19 € και ότι αυτή η διάθεση επηρεάζεται κατά κύριο λόγο από το ποσό που καλείται κάποιος να πληρώσει και, στη συνέχεια, από την ηλικία και το επίπεδο της εκπαίδευσης. Τέλος, βρέθηκε ότι η σαφήνεια των ερωτήσεων, η γνώση της κατάστασης, η σημασία που έχει η προστασία του περιβάλλοντος και η εγγύτητα στη λίμνη επηρεάζουν θετικά τη διάθεση για πληρωμή, ενώ, αντίθετα, η ανάγκη για αποδοχή από τους γύρω την επηρεάζει αρνητικά. Έκπληξη αποτέλεσε η διαπίστωση ότι το εισόδημα επηρεάζει ελάχιστα τη διάθεση για πληρωμή, γεγονός που, ωστόσο, μπορεί να εξηγηθεί από το γεγονός ότι δεν υπάρχουν μεγάλες διαφορές στο ύψος των εισοδημάτων των νοικοκυριών της περιοχής.
Θεόδωρος Μουζάλων
Authors: Σαμαρά Δήμητρα
Published: August 2021

Ο Θεόδωρος Μουζάλων αποτελεί μια σημαντική προσωπικότητα του τελευταίου τετάρτου του 13ου αιώνα. Περισσότερο γνωστός για την ανθενωτική του δράση κυρίως στο χρονικό διάστημα μεταξύ 1282-1285 και λιγότερο για το συγγραφικό του έργο, σταδιοδρόμησε σε υψηλά αυλικά αξιώματα δίπλα στον αυτοκράτορα Ανδρόνικο Β΄ Παλαιολόγο, ενώ συνεργάστηκε στενά με τον πατριάρχη Γρηγόριο Β΄ Κύπριο. Τα σωζόμενα έργα του, εν μέρει εκδεδομένα, προέρχονται από τον χώρο της αντιρρητικής θεολογίας και της αγιολογίας, ενώ δεν λείπει και ένας μικρός αριθμός επιστολών του που απευθύνονται στον Γρηγόριο Β΄ Κύπριο. Ο στόχος της παρούσας διδακτορικής διατριβής είναι να συγκεντρώσει και να επεξεργαστεί τα στοιχεία που συνθέτουν την βιογραφία του και να εκδώσει συγκεντρωμένα τα έργα του. Η εργασία αποτελείται από δύο μέρη: στο πρώτο μέρος συγκεντρώνονται οι πληροφορίες σχετικά με τον βίο και την δράση του Θεοδώρου Μουζάλωνα. Στο δεύτερο μέρος, το οποίο διαιρείται σε τρία επιμέρους κεφάλαια, επιχειρείται η κριτική έκδοση και ο σχολιασμός των έργων του. Το πρώτο κεφάλαιο περιλαμβάνει την κριτική έκδοση του αντιρρητικού λόγου Κατά των του Βέκκου βλασφημιών. Το δεύτερο κεφάλαιο ασχολείται με την κριτική έκδοση του λόγου Εις τον νέον μάρτυρα Νικήταν, ενώ στο τρίτο κεφάλαιο εκδίδονται κριτικά οι πέντε σωζόμενες επιστολές του.
Τυρβώδης ροή και διασπορά ρύπων στο αστικό περιβάλλον
Authors: Κουτσουράκης Νεκτάριος
Published: August 2021

Στην παρούσα διατριβή έγινε ανάπτυξη υπολογιστικής μεθοδολογίας μοντελοποίησης μεγάλων δινών και χρήση της σε προβλήματα μελέτης της ροής του ανέμου και της διασποράς αέριων ρύπων ανάμεσα σε κτίρια. Η μοντελοποίηση μεγάλων δινών (Large Eddy Simulation – LES) είναι μια μεθοδολογία υπολογιστικής ρευστομηχανικής (Computational Fluid Dynamics – CFD) με την οποία είναι δυνατή η λεπτομερής χρονική επίλυση της ροής και η ανάλυση των μεγάλων δινών της τύρβης. Έτσι η LES ενδείκνυται ιδιαίτερα για μελέτη των ασταθών τυρβωδών ροϊκών φαινομένων που συμβαίνουν σε αστικές γεωμετρίες. Η μεθοδολογία LES που αναπτύχθηκε ενσωματώθηκε σε προϋπάρχοντα κώδικα CFD, τον ADREA-HF. Η αναπτυχθείσα LES χρησιμοποιεί μεταξύ των άλλων και μια πρωτότυπη μέθοδο δημιουργίας τεχνητής ψευδοτύρβης για χρήση σε οριακές συνθήκες του υπολογιστικού χωρίου, η οποία βασίζεται σε μια γενικευμένη εξίσωση τύπου Langevin. Για πιστοποίηση του κώδικα έγιναν μοντελοποιήσεις πλήρως ανεπτυγμένης ροής σε κανάλι, αλλά και ροής και διασποράς ρύπων σε οδικές χαράδρες. Επίσης εξετάστηκαν και πιο σύνθετες περιπτώσεις, όπως έκλυση και διασπορά υδρογόνου σε κλειστούς χώρους, ροή και διασπορά ρύπων σε ασύμμετρες οδικές χαράδρες, ροή πάνω από πολύ μεγάλη τραχύτητα εδάφους και τέλος ροή και διασπορά ρύπων σε μια πρωτότυπη γεωμετρία ημι-εξιδανικευμένης πόλης. Στις εφαρμογές που μελετήθηκαν έγινε επιτυχής σύγκριση με πειραματικά δεδομένα, οπότε η μεθοδολογία που αναπτύχθηκε αποδείχθηκε αξιόπιστη. Εκτός από την LES, χρησιμοποιήθηκε και η απλούστερη μεθοδολογία RANS (Reynolds-Averaged Navier-Stokes), προσδιορίστηκε ο σχετικός ρόλος των δύο μεθοδολογιών και αναδείχθηκαν οι δυνατότητες συμπληρωματικής χρήσης τους στο ίδιο πρόβλημα. Σε κάθε πρακτική εφαρμογή που εξετάστηκε, μελετήθηκαν κυρίως θέματα στα οποία υπήρχε κενό στη βιβλιογραφία. Μεταξύ άλλων προσδιορίστηκαν οι μηχανισμοί απαγωγής των ρύπων σε ασύμμετρες οδικές χαράδρες και υπολογίστηκε για πρώτη φορά ο κρίσιμος λόγος υψών για δημιουργία δύο στροβίλων σε χαράδρες μείωσης αναβαθμού. Επίσης μελετήθηκαν λεπτομερώς ασταθή ροϊκά φαινόμενα και τυρβώδεις δομές στην ημι-εξιδανικευμένη πόλη, αποκαλύπτοντας φαινόμενα όπως ριπές ανέμου, εξωθήσεις ρύπου, μη-γκαουσιανές κατανομές ταχυτήτων, αλλά και μηχανισμούς δημιουργίας κάποιων συνεκτικών δομών της τύρβης (ιδίως πεταλοειδών στροβίλων). Με τη μεθοδολογία LES, ανοίγονται νέοι ορίζοντες στη μελέτη της τυρβώδους ροής και της διασποράς ρύπων στο αστικό περιβάλλον.
Ανοσοϊστοχημικοί δείκτες ως προγνωστικοί παράγοντες στον καρκίνο του παγκρέατος
Authors: Τσιαουσίδου Αναστασία
Published: August 2021

Το παγκρεατικό αδενοκαρκίνωμα αποτελεί ένα από τα πιο επιθετικά νεοπλάσματα του γαστρεντερικού σωλήνα. Η ικανότητα να προβλέψει κανείς ποιοι ασθενείς έχουν τη δυνατότητα να επωφεληθούν από την χειρουργική θεραπεία και την χημειοθεραπεία θα ήταν ένα πολύ χρήσιμο κλινικό εργαλείο.Υλικό και μέθοδος: Μελετήθηκαν σαράντα ένας ασθενείς που είχαν υποβληθεί σε θεραπευτική παγκρεατεκτομή για παγκρεατικό καρκίνο. Χρησιμοποιήθηκαν τρεις πιθανοί μοριακοί δείκτες: οι εκφράσεις των πρωτεϊνών B7H4, HSP27 και DJ-1 στα δείγματα ιστών των ασθενών αυτών με τη χρήση της μεθόδου της ανοσοϊστοχημείας, ενώ αναλύθηκαν τα κλινικά και παθολογοανατομικά χαρακτηριστικά τους.Αποτελέσματα: Η έκφραση των τριών υπό μελέτη αντιγόνων συσχετίζεται με αρνητική επίδραση στην πρόγνωση των ασθενών μετά από χημειοθεραπεία με γεμσιταμπίνη. Επιπλέον, οι ασθενείς που εξέφρασαν την B7H4 πρωτεΐνη είχαν χειρότερη πρόγνωση από αυτούς που δεν την εξέφρασαν.Συμπεράσματα: Οι πρωτεΐνες B7H4, DJ-1 και HSP27 παρουσιάζονται ως πιθανοί προγνωστικοί δείκτες έκφρασης της αντίστασης των ασθενών με παγκρεατικό καρκίνο στην χημειοθεραπεία με γεμσιταμπίνη. Η B7H4 πρωτεΐνη αποτελεί ανεξάρτητο αρνητικό προγνωστικό βιολογικό δείκτη για την εξέλιξη της πορείας των ασθενών με παγκρεατικό αδενοκαρκίνωμα.
Συστήματα εξυπηρέτησης με μεταβαλλόμενες παραμέτρους
Authors: Μάνου Αθανασία
Published: August 2021

Η παρούσα διατριβή παρουσιάζει αποτελέσματα που αφορούν τη στρατηγική συμπεριφορά των πελατών σε τρία διαφορετικά συστήματα εξυπηρέτησης. Πιο συγκεκριμένα, η μελέτη των συστημάτων εστιάζεται στον προσδιορισμό της στρατηγικής συμπεριφοράς των πελατών όσον αφορά το δίλημμα της εισόδου/αποχώρησης κατά την άφιξή τους στο σύστημα. Για να μοντελοποιηθεί η επιθυμία των πελατών για εξυπηρέτηση και η απροθυμία τους να περιμένουν στην ουρά για μεγάλο χρονικό διάστημα, εισάγεται στο σύστημα μια γραμμική δομή αμοιβής-κόστους. Επομένως, κάθε πελάτης υπολογίζει το αναμενόμενο καθαρό κέρδος του ως τη διαφορά του αναμενόμενου κόστους παραμονής στο σύστημα από την αμοιβή του λόγω εξυπηρέτησης και αποφασίζει αν θα εισέλθει σε αυτή ή θα αποχωρήσει δίχως να εξυπηρετηθεί. Θεωρούνται δύο περιπτώσεις, ανάλογα με το αν οι πελάτες λαμβάνουν την απόφασή τους με σκοπό τη μεγιστοποίηση του ατομικού τους κέρδους ή του κοινωνικού οφέλους.Το πρώτο μοντέλο της διατριβής παριστάνει ένα σύστημα με ολικές εξυπηρετήσεις, το οποίο λειτουργεί σε εναλλασσόμενο περιβάλλον. Ο πελάτης κατά την αφιξή του και πριν πάρει την απόφασή του, λαμβάνει ή δε λαμβάνει κάποια πληροφορία για το μήκος ουράς και/ή την κατάσταση του περιβάλλοντος. Προκύπτουν έτσι τέσσερα επίπεδα πληροφόρησης. Για κάθε ένα από αυτά τα επίπεδα πληροφόρησης, προσδιορίζονται όλες οι στρατηγικές ισορροπίας μέσα στις κλάσεις των στρατηγικών κατωφλίου και αντίστροφων στρατηγικών κατωφλίου.Το δεύτερο μοντέλο της διατριβής είναι ένα σύστημα με ολικές εξυπηρετήσεις που μοντελοποιεί έναν σταθμό μέσου μαζικής μεταφοράς. Συγκεκριμένα, το μέσο μαζικής φτάνει στον σταθμό σύμφωνα με μια ανανεωτική διαδικασία και η χωρητικότητα του μέσου τις στιγμές άφιξής του στον σταθμό δίνεται από μια ακολουθία ανεξάρτητων και ισόνομων τυχαίων μεταβλητών. Ο πελάτης κατά την άφιξή του, λαμβάνει ή δε λαμβάνει κάποια πληροφορία για το μήκος της ουράς. Κάτω από αυτά τα δύο επίπεδα πληροφόρησης, προσδιορίζονται οι στρατηγικές ισορροπίας των πελατών. Επιπλέον, στη Μαρκοβιανή περίπτωση, λύνεται αποτελεσματικά και το πρόβλημα κοινωνικής βελτιστοποίησης. Τέλος, κάνοντας κάποιες επιπλέον υποθέσεις για τους ενδιάμεσους χρόνους ανανέωσης αποδεικνύεται η μοναδικότητα της στρατηγικής ισορροπίας και χαρακτηρίζεται η συμπεριφορά των πελατών ως <<Σύμφωνα με το πλήθος>> (ΣΤΠ) ή <<Αντίθετα με το πλήθος>> (ΑΤΠ). Τέλος, το τρίτο μοντέλο είναι ένα σύστημα εξυπηρέτησης ρευστού το οποίο λειτουργεί σε εναλλασσόμενο περιβάλλον, το οποίο επηρεάζει τον ρυθμό εξυπηρέτησης. Οι πελάτες-μονάδες κατά την άφιξή τους και πριν πάρουν την απόφασή τους για είσοδο ή αποχώρηση παρατηρούν την ποσότητα του ρευστού, ενώ μπορεί να παρατηρούν ή να μη παρατηρούν και την κατάσταση του περιβάλλοντος. Και στις δύο περιπτώσεις αποδεικνύεται η ύπαρξη στρατηγικών ισορροπίας μέσα σε κατάλληλες κλάσεις στρατηγικών και υπολογίζεται η συνάρτηση αναμενόμενου κοινωνικού οφέλους ανά χρονική μονάδα.
Μοντέλο ελεγκτικού κινδύνου
Authors: Δρίτσας Σταμάτιος
Published: August 2021

Στόχος της παρούσας έρευνας είναι να εξαχθούν συμπεράσματα σχετικά με τις συναρτησιακές σχέσεις των μεταβλητών του μοντέλου του ελεγκτικού κινδύνου, όπως αυτό καταγράφεται στα Διεθνή Πρότυπα Ελέγχου (ISAs), της Διεθνούς Ομοσπονδίας Λογιστών (IFAC).Η συγκεκριμένη εργασία αποσκοπεί στη μελέτη των μεταβολών στην εκτίμηση των συστατικών του ελεγκτικού κινδύνου, καθώς και στην εκτέλεση συγκεκριμένων ελεγκτικών διαδικασιών, ως προς τη μεταβολή του επιχειρηματικού κινδύνου, στο πλαίσιο της έκφρασης γνώμης ελέγχου επί των οικονομικών καταστάσεων από τους ανεξάρτητους ελεγκτές. Τα δεδομένα της έρευνας συλλέχθηκαν με τη χρήση ερωτηματολογίων και αφορούν σε ελέγχους οικονομικών καταστάσεων εμποροβιομηχανικών εταιρειών, οι οποίοι πραγματοποιήθηκαν στην Ελλάδα, πριν και μετά την εμφάνιση της οικονομικής κρίσης.Τα αποτελέσματα της έρευνας καταλήγουν στη διαπίστωση σημαντικής επίπτωσης των μεταβολών του επιχειρηματικού κινδύνου επί της εκτίμησης του κινδύνου ουσιώδους λάθους, σε επίπεδο συνόλου των οικονομικών καταστάσεων. Η επίπτωση αυτή διαπιστώνεται επίσης και στην εκτίμηση του κινδύνου ουσιώδους λάθους σε επίπεδο ισχυρισμών διοίκησης και λογαριασμών, όταν ο κίνδυνος αυτός αναλύεται σε δύο επιμέρους κινδύνους, τον εγγενή κίνδυνο και τον κίνδυνο των εσωτερικών δικλείδων ασφαλείας. Επιπλέον, από την εμπειρική έρευνα προέκυψε ότι στην περίπτωση της Ελλάδας, ο εγγενής κίνδυνος και ο κίνδυνος των εσωτερικών δικλείδων ασφαλείας, σε επίπεδο ισχυρισμών διοίκησης και λογαριασμών, δεν εκτιμώνται από τους ελεγκτές ως δύο ανεξάρτητες μεταβλητές του μοντέλου του ελεγκτικού κινδύνου. Τέλος, οι μεταβολές στην εκτίμηση του κινδύνου ουσιώδους λάθους, λόγω της μεταβολής του επιχειρηματικού κινδύνου, τόσο σε επίπεδο συνόλου οικονομικών καταστάσεων, όσο και σε επίπεδο ισχυρισμών διοίκησης και λογαριασμών, είχαν σημαντική επίπτωση στην ένταση εκτέλεσης του ελεγκτικού έργου, καθώς και στην εφαρμογή ορισμένων ελεγκτικών διαδικασιών επί συγκεκριμένων ισχυρισμών διοίκησης, επίσης για συγκεκριμένους λογαριασμούς. Ωστόσο, στην περίπτωση της Ελλάδας δεν εντοπίζεται στατιστικά σημαντική συνάφεια μεταξύ του κινδύνου ουσιώδους λάθους στο σύνολο των οικονομικών καταστάσεων με τις δοκιμασίες επί των εσωτερικών δικλείδων ασφαλείας και με τις ουσιαστικές αναλυτικές διαδικασίες. Όσον αφορά στην πρώτη περίπτωση, η διαπίστωση αυτή μπορεί να δικαιολογηθεί από το γεγονός ότι οι ελεγκτές, δεδομένης της αντίληψής τους για γενικά αδύναμα συστήματα εσωτερικού ελέγχου των ελεγχόμενων οντοτήτων, υιοθετούν πριν και μετά την κρίση στρατηγικές ελέγχου οι οποίες βασίζονται στην «άμεση προσέγγιση», χωρίς να αναγνωρίζεται ικανός βαθμός εμπιστοσύνης στα συστήματα εσωτερικού ελέγχου για τη σύνταξη των οικονομικών καταστάσεων.Γενικά, μπορεί να εξαχθεί το συμπέρασμα ότι σύμφωνα με τα αποτελέσματα της έρευνας, δεν μπορεί να υποστηριχθεί σε καμία περίπτωση η ανεξάρτητη εκτίμηση των μεταβλητών του μοντέλου του ελεγκτικού κινδύνου, όσον αφορά τους ελέγχους των οικονομικών καταστάσεων εμποροβιομηχανικών εταιρειών στην Ελλάδα κατά την υπό εξέταση περίοδο.
Κλινική χρησιμότητα της υπερηχογραφίας doppler, του BNP, του ιστικού doppler και των υπερηχογραφικών μετρήσεων του αριστερού κόλπου, στην εκτίμηση των πιέσεων πλήρωσης της αριστερής κοιλίας
Authors: Παπαμιχάλης Μιχαήλ
Published: August 2021

Σκοπός της μελέτης ήταν η μη επεμβατική εκτίμηση των πιέσεων πλήρωσης της αριστεράς κοιλίας με τη βοήθεια του υπερήχου και του BNP. Ειδικότερα ο στόχος ήταν η πρόβλεψη της τελοδιαστολικής πίεσης στην αριστερά κοιλία (LVEDP) από υπερηχογραφικούς δείκτες και το BNP. (Συγκριτική υπερηχογραφική μελέτη με ταυτόχρονο καρδιακό καθετηριασμό). Στα πλαίσια της μελέτης εξετάσθηκαν 120 καρδιολογικοί ασθενείς. Οι ασθενείς αυτοί οδηγήθηκαν σε στεφανιογραφικό έλεγχο με σκοπό τη διερεύνηση πιθανής στεφανιαίας νόσου. Διαπιστώθηκε ότι η συσχέτιση ανάμεσα στην LVEDP, τους υπερηχογραφικούς δείκτες (όγκος του αριστερού κόλπου, ο λόγος Ε/Ε’) και το BNP ήταν στατιστικά σημαντική για το σύνολο του πληθυσμού που μελετήθηκε. Ο συνδυασμός υπερηχογραφικών δεικτών και του BNP ήταν σε θέση να προβλέψει την τελοδιαστολική πίεση στην αριστερά κοιλία (LVEDP) σε στατιστικά σημαντικό βαθμό.
Πολιτική βία, τρόμος και μνήμη στη σύγχρονη ελληνική και ιταλική λογοτεχνία
Authors: Πέτσα Βασιλική
Published: August 2021

Η διατριβή εξετάζει συγκριτικά αναπαραστάσεις της πολιτικής βίας σε κείμενα μυθοπλασίας της ελληνικής και της ιταλικής λογοτεχνίας υπό το πρίσμα της μνήμης. Θεωρητική βάση της διατριβής για τον συσχετισμό ιστορικής πραγματικότητας και πολιτισμικών αναπαραστάσεων αποτελεί η ανθρωπολογική θεωρία περί «κοινωνικών δραμάτων», ενώ, ειδικότερα, για τη διερεύνηση του λογοτεχνικού πεδίου και την ανάλυση των κειμένων γίνεται χρήση αρχών της Θεματολογίας, της θεωρίας της ιδεολογίας και ψυχαναλυτικών και κοινωνικών θεωριών. Στο εισαγωγικό μέρος των κεφαλαίων της ανάλυσης πραγματοποιείται σύντομη ιστορική αναδρομή στο κοινωνικο-πολιτικό πλαίσιο εμφάνισης της πολιτικής βίας στις δύο χώρες και αποτυπώνονται οι αντίστοιχες κοινωνικές στάσεις απέναντι στη δράση ένοπλων ακροαριστερών οργανώσεων (και αντικαθεστωτικών ένοπλων οργανώσεων κατά τη διάρκεια της Δικτατορίας για την ελληνική περίπτωση). Από τη συστηματική ανάλυση των corpora προκύπτουν τα εξής κυρίαρχα αφηγηματικά σχήματα: η τραγική αφήγηση και το «οικογενειακό ρομάντζο» για την ελληνική περίπτωση, «οικογενειακό ρομάντζο», η αφήγηση της θυσίας και η στρατευμένη αφήγηση για την ιταλική περίπτωση. Η συγκριτική εξέταση δείχνει ότι για την ελληνική περίπτωση η πολιτική βία ανάγεται στη μελαγχολική καθήλωση σε προγενέστερα κοινωνικά δράματα, ενώ βασική πρόθεση της γραφής συνιστά η υπέρβαση των αδιεξόδων της Αριστεράς, απότοκο των οποίων αποτελεί και η ένοπλη δράση ακροαριστερών οργανώσεων. Αντίστοιχα, η πολιτισμική μνήμη αναφορικά με τα «χρόνια του μολυβιού» στην Ιταλία, εστιάζοντας στο τραύμα και τη θυματοποίηση, παραμένει ως επί το πλείστον πολωμένη, εμφανίζοντας παράλληλα συμπτώματα νοσταλγικής αναπόλησης μιας σύλληψης της έννοιας του «πολιτικού» με συγκρουσιακούς όρους.